Europese rugby: Green gŉ groentjieArgieffoto van Tyrone Green (Foto: GB Jordaan) Wanneer ŉ Suid-Afrikaanse rugbyspeler oorsee gaan, hoop ŉ mens dat sy vaardighede, veral in vreemde toestande, sal verbeter. Dis hoekom ŉ mens se hart warm klop wanneer spelers vinnig aanpas en dan boonop weekliks in die kollig verskyn. Die oud-Leeus-vleuel Tyrone Green was die eerste keer dié seisoen in Harlequins se uitsoekspan en hy het dit met twee briljante drieë gevier. Green, wat net soos Cheslin Kolbe (hy het terloops losskakel vir Toulouse gespeel) kan saampraat wanneer dit by aftrappe en systappe kom, se span is met 25-22 deur die Newcastle Falcons geklop, wat die eerste keer in drie weke gespeel het nadat twee van hul wedstryde vanweë die Covid19-pandemie afgelas is. * Die Sale Sharks het die agterdeur oopgehou om vir die uitspeelrondes te kwalifiseer toe hulle Vrydagaand die Exeter Chiefs, wat tweede op die puntelys is, met 25-20 geklop het. Die Springbokslot Lood de Jager wat verlede week die eerste keer in maande ná sy skoueroperasie van die bank af opgestuur is, het dié keer begin en enduit gehou. Dit is beslis goeie nuus vir die Bokafrigter, Jacques Nienaber, omdat RG Snyman nog maande lank nie kan speel nie. Saam met Faf de Klerk en Jean-Luc du Preez, wat ook begin het, en Robert du Preez, Coenie Oosthuizen en Cobus Wiese wat in die tweede helfte opgestuur is, het die Sharks deurgedruk. * Die Bristol Bears het hul voorsprong op die puntelys vergroot toe hulle die Leicester Tigers (wat sonder die geskorsde Jasper Wiese en Hanru Liebenberg moes klaarkom), met 17-3 geklop het. * Gloucester het slegs sy tweede oorwinning dié seisoen behaal toe hy die Worcester Warriors (met Francois Venter en Francois Hougaard in hul beginspan), met 22-14 getroef het. Johan Ackermann het agtsteman vir Gloucester gespeel en was een van die span se werkesels. * In die Pro14 was Munster en Ulster steeds op die wenpad, maar kon Edinburgh, met Pierre Schoeman soos ŉ stormram aan die spits, nie die Walliese Scarlets klop nie. Jaco van der Walt het tien punte vir Edinburgh aangeteken en die oud-Kings-stut Pieter Scholtz en Uzair Cassiem was in die Scarlets se beginspan. Die naweek se uitslae: Engelse Premierliga: Bristol Bears 17, Leicester Tigers 3; Sale Sharks 25, Exeter Chiefs 20; London Wasps 10, London Irish 16; Gloucester 22, Worcester Warriors 14; Newcastle Falcons 25, Harlequins 22. Pro14: Cardiff Blues 11, Munster 20; Zebre 26, Dragons 15; Edinburgh 25, Scarlets 27; Ulster 21, Ospreys 7.